Ulykksalig straffedrama for Arsenal mot Tottenham
Etter å ha gått lett i bakken inne i feltet fikk Arsenal-toppscoreren muligheten til å avgjøre på overtid, men Hugo Lloris reddet straffesparket. Rett før var det Tottenhams toppscorer som var i sentrum på samme måte. Det var ingen tvil om at Shkodran Mustafi dyttet Harry Kane uregelmessig innenfor 16-meteren, men reprisen viste også at spissen var i offside. Kommentatorparet Alsaker/Hangeland hos TV 2 konkluderte med at det aldri burde vært straffe, mens kollega Jesper Mathisen er av en annen oppfatning. – Nei, det er ikke offside når han blir tatt før han faktisk er nær ballen. At han er i offside når ballen er på vei inn har ingenting å si. Godt dømt av dommer, skriver Mathisen på Twitter. – Slik avgjørelser jevner seg ut over sesongen. I dag hadde vi noen som gikk mot oss, og noen for, sa Kane til BT Sports. – Alt skjedde så fort. Jeg forsvarer alltid medspilleren min, men respekterer dommeren, sier Lloris. – Kampen var litt galskap, legger den franske Tottenham-keeperen til. – Det er vanskelig for dommerne, jeg forstår det. Man har tid til å analysere på TV, heldigvis kommer VAR som kan hjelpe dommerne, sa Emery ifølge BBC. Kane brydde seg ikke - han banket inn 1 – 1 fra straffemerket, etter at Aaron Ramsey hadde sendt Arsenal i ledelsen før pause. Dette var forøvrig Tottenhams første uavgjort-resultat. Kanes niende mål mot Arsenal. Dermed er han den mestscorende spilleren i Nord London-derbyet i Premier League .Arsenal-manager Unai Emery valgte å benke toppscorer Pierre-Emerick Aubameyang, samt suksesskjøpet Lucas Torreira, som scoret og var banens beste i det motsatte oppgjøret på Emirates. På benken satt også stjernespiller Mesut Özil. Det skapte reaksjoner. Rio Ferdinand meldte blant annet på BT Sports at Arsenal-manageren ga Tottenham en fordel, og svekket sitt eget lag. Men på banen lyktes det, og Arsenal ledet 1 – 0 etter en god 1. omgang, hvor de vekslet mellom å presse veldig høyt, og ligge lavt. Etter hvilen kom alle tre inn. Både Aubameyang og Torreira ble involverte. Aubameyang med å misse straffe, Torreira med å få direkte rødt kort for en grisetakling på overtid.
(Tottenham - Arsenal 1-1) Arsenal mistet ledelsen etter et tvilsomt straffespark, så misset Pierre-Emerick Aubameyang straffe på overtid.